Skoolhoof in Noordwes is positief getoets | Netwerk24
Deur Susan Cilliers 03 Junie 2020 08:33
’n Skoolhoof (56) in Noordwes is positief vir die koronavirus getoets.
Elias Malindi, woordvoerder vir die provinsie se onderwysdepartement, het Woensdagoggend in ’n verklaring gesê die hoof het Maandag nie gesond gevoel nie en ’n dokter gaan sien.
Die dokter het besluit om hom te laat toets vir die virus omdat hy simptome daarvan getoon het.
Die uitslag het Dinsdag positief teruggekom. Die hoof sal nou 14 dae onder selfkwarantyn wees.
Mmaphefo Matsemela, LUR vir onderwys in Noordwes, het haar skok oor die nuus uitgespreek.
“Ons werk saam met die departement van gesondheid wat voorgestel het die skool moet dadelik toegemaak word. Ons steun nou deurentyd op hul kundigheid.
Die skool sal nie oopgemaak word voordat al die nodige ondersoeke nie afgehandel is nie, het Malindi gesê.
Volgens die jongste statistiek wat Dinsdagaand bekend gemaak is, het Noordwes 271 bevestigde gevalle van Covid-19.
Meer oor: Mmaphefo Matsemela | Noordwes | Skoolhoof | Covid-19 | Koronavirus | Virus
NWU help skole só om kinders ‘tjop-tjop’ te sif